Γκιουδμπράντιουρ Βιγκφούσον

Ο Γκιουδμπράντιουρ Βιγκφούσον (ισλανδ. Guðbrandur Vigfússon, 13 Μαρτίου 1827 – 31 Ιανουαρίου 1889) ήταν Ισλανδός φιλόλογος, ένας από τους κορυφαίους τον 19ο αιώνα Σκανδιναβούς ερευνητές των θρύλων και της γραμματείας των βόρειων λαών. Το μεγαλύτερο μέρος της σταδιοδρομίας του συνδέεται με το Πανεπιστήμιο της Οξφόρδης και το όνομά του μεταφέρθηκε στην αγγλική απλοποιημένο ως Γκούντμπραντ Βιγκφούσον (Gudbrand Vigfusson).

 Βιογραφικά στοιχεία 
Γεννήθηκε στο Πρέιγιαρφιόρδιουρ της Ισλανδίας και αναθράφηκε από τη συγγενή του Κρίστιν Βιγκφουσντότιρ (Kristín Vigfússdóttir), στην οποία όπως έγραψε όφειλε όχι μόνο ότι έγινε άνθρωπος των γραμμάτων, αλλά και «σχεδόν τα πάντα». Στάλθηκε στο παλαιό Λύκειο του Μπεσασταδίρ, που όσο ήταν μαθητής του μετεγκαταστάθηκε στο Ρέικιαβικ. Το 1849 εγγράφηκε στο Πανεπιστήμιο της Κοπεγχάγης, όπου ως Ισλανδός είχε δωρεάν διαμονή και διατροφή επί τετραετία. Μετά την ολοκλήρωση των σπουδών του, διορίσθηκε ερευνητικός βοηθός (stipendiarius) στη βιβλιοθήκη του Αρναμαγναίου Ιδρύματος, όπου εργάσθηκε επί 14 έτη. Αργότερα έλεγε ότι στο τέλος γνώριζε κάθε τεμέχιο περγαμηνής γραμμένο στην ισλανδική που υπήρχε σε όλη τη βιβλιοθήκη.

Το 1866 ο Βιγκφούσον εγκαταστάθηκε στην Οξφόρδη, όπου έζησε την υπόλοιπη ζωή του. Εκεί δίδασκε κυρίως τη Σκανδιναβική φιλολογία. Το 1885 τιμήθηκε από τη Δανία με το παράσημο του Τάγμα του Ντάνεμπρογ. Απεβίωσε από καρκίνο σε ηλικία 61 ετών και τάφηκε στο Κοιμητήριο του Αγίου Τάφου της Οξφόρδης.

 Το έργο του 
Ο Βιγκφούσον γνώριζε καλά τις περισσότερες ευρωπαϊκές γλώσσες και την κλασική γραμματεία τους, ενώ και η μνήμη του ήταν αξιοθαύμαστη: είχε αποστηθίσει όλα τα ποιήματα της `Εδδας. Το τεράστιο συγγραφικό έργο και οι επιμέλειές του απλώθηκαν θεματικά στη φιλολογία, τους θρύλους και τις παραδόσεις των βόρειων λαών. Μερικά ενδεικτικά έργα του είναι:

 Το Tímatal (γράφηκε το 1854-1855), που έθεσε τα θεμέλια της χρονολογήσεως της ισλανδικής ιστορίας.
 Οι επιμελημένες εκδόσεις του των κλασικών έργων της ισλανδικής γραμματείας (1858-1868): Biskupa sögur, Μπάρδαρ Σάγκα Σναιφελσάς, Eyrbyggia Saga και Flateyjarbók (με τον Καρλ Ρίκαρντ Ούνγκερ).
 Την επταετία 1866-1873 συνέταξε σχεδόν μόνος του το Ισλανδοαγγλικό Λεξικό της Οξφόρδης (Oxford Icelandic-English Dictionary), αναφερόμενο συχνά συντομογραφικώς ως «Cleasby-Vigfusson», έναν εξαιρετικό οδηγό για την κλασική ισλανδική γλώσσα που χαρακτηρίζεται από πολλούς ως η σημαντικότερη κληρονομιά του.
 Οι επιμέλειες του της περιόδου 1874-1885: Ορκνέγινγκα Σάγκα, Hákonar Saga και προπαντός το συγκρότημα των ισλανδικών ιστορικών σάγκα που είναι γνωστό ως Στουρλούνγκα, καθώς και το Corpus Poeticum Boreale.
 Στην αγγλική γλώσσα συνέγραψε το Relations of Travel in Norway and South Germany και το Visit to Grimm.

Παραπομπές

Πηγές
 Benedikz, Benedikt S.: Guðbrandur Vigfússon: A Biographical Sketch» στο Úr Dölum til Dala: Guðbrandur Vigfússon centenary essays, Leeds Studies in English, 1989, σσ. 11-34

 Το λήμμα «Βιγκφούσσον Γκουντμπράντουρ» στη Νέα Ελληνική Εγκυκλοπαίδεια'' «Χάρη Πάτση», τόμος 8, σελ. 456

Εξωτερικοί σύνδεσμοι


Κατηγορία:Ισλανδοί συγγραφείς
Κατηγορία:Φιλόλογοι